Vyhodnotenie
plnenia Koncepcie bezpečnosti a ochrany zdravia pri práci v Slovenskej republike        na roky 2008 až 2012 za rok 2011 

A.	Úvod
Vláda Slovenskej republiky na zasadaní dňa 20. februára 2008 schválila uznesením č. 114 Koncepciu bezpečnosti a ochrany zdravia pri práci v Slovenskej republike na roky 2008 až 2012. Predmetná koncepcia bola aktualizovaná uznesením vlády Slovenskej republiky č. 624 z 9. septembra 2009 a uznesením vlády Slovenskej republiky č. 527 z 11. augusta 2010.
Primárnym cieľom koncepcie BOZP je v období rokov 2008 až 2012 postupne znížiť v Slovenskej republike počet pracovných úrazov pripadajúcich na 100 zamestnancov o 25% oproti ich stavu v roku 2006. V záujme dosiahnutia tohto cieľa sú v koncepcii BOZP určené priority a v jej prílohách č. 1 až 4 úlohy na realizáciu týchto priorít.
MPSVR SR je povinné podľa bodu B.2 uznesenia vlády Slovenskej republiky č. 114 z 20. februára 2008 predložiť na rokovanie vlády Slovenskej republiky Vyhodnotenie plnenia koncepcie BOZP za predchádzajúci rok vrátane návrhu na jej aktualizáciu každoročne do 30. júna. 
Na plnení úloh vyplývajúcich z koncepcie BOZP sa v rámci MPSVR SR podieľal     NIP a krajské inšpektoráty práce podľa schváleného vecného a časového harmonogramu. 
V súlade s bodom B.5 uznesenia vlády č. 114 z 20. februára 2008 predložili Vyhodnotenie plnenia koncepcie BOZP: MZ SR - v rámci rezortu MZ SR plnenie úloh zabezpečoval ÚVZ SR a RÚVZ, MH SR – v rámci rezortu MH SR plnenie koncepcie BOZP zabezpečoval HBÚ a OBÚ, MF SR, MV SR, MO SR, MS SR – v rámci rezortu MS SR plnenie úloh zabezpečoval ZVJS, MZV SR, MŠVVŠ SR, MDVRR SR, MPRV SR, ÚNMS SR a ŠÚ SR. 
Vyhodnotenie plnenia koncepcie BOZP zaslali podľa programu realizácie úloh aj KOZ SR, RÚZ, AZZZ SR a SŽK.
V roku 2011 bolo plnenie jednotlivých úloh v rámci priorít koncepcie BOZP nasledovné: 
B.	Vývoj  pracovnej  úrazovosti
Z materiálu ŠÚ SR „Pracovná neschopnosť pre chorobu a úraz v Slovenskej republike za rok 2011“ vyplýva, že celkový počet pracovných úrazov v roku 2011 bol 9 442, čo oproti roku 2010 (9 802) predstavuje zníženie o 360 pracovných úrazov. V roku 2011 došlo v porovnaní s rokom 2006 (13 826) k zníženiu o 4 384 pracovných úrazov. Oproti roku 2010 bolo v roku 2011 zaznamenané zníženie počtu smrteľných pracovných úrazov z celkového počtu 48 v roku 2010 na 40 v roku 2011. 
Na základe uvedených skutočností možno konštatovať, že v dôsledku aktivít zamestnávateľov a všetkých zainteresovaných subjektov zameraných na znižovanie počtu pracovných úrazov mala pracovná úrazovosť v Slovenskej republike v roku 2011 z hľadiska celkového počtu pracovných úrazov oproti predchádzajúcim rokom pozitívny vývoj. 
V roku 2011 klesol ukazovateľ početnosti pracovných úrazov pripadajúcich na 100 zamestnancov za Slovenskú republiku na hodnotu 0,40 oproti roku 2006, kedy mal hodnotu 0,68. Vývoj vybraných ukazovateľov pracovnej úrazovosti je uvedený v nasledujúcej tabuľke. 
Rok	Priemerný počet nemocensky poistených zamestnancov	Počet pracovných úrazov	Početnosť pracovných úrazov na 100 zamestnancov	Počet smrteľných pracovných úrazov	Početnosť smrteľných pracovných úrazov na 100 000 zamestnancov	
2006	2 037 334	13 826	0,68	95	4,66	
2007	2 311 990	14 990	0,65	85	3,68	
2008	1 903 867	12 524	0,66	80	4,20	
2009	2 273 470	10 043	0,44	44	1,94	
2010	2 301 146	9 802	0,43	48	2,09	
2011	2 341 720	9 442	0,40	40	1,71	
Zdroj údajov: Publikácia ŠÚ SR 
C.	Vyhodnotenie plnenia programu realizácie koncepcie BOZP podľa  prílohy č. 1
Časť  A.   Presadzovanie kultúry prevencie v BOZP
Úloha A.1
Informovať o možnosti využívania finančných prostriedkov ESF, PROGRESS a iných zdrojov Európskej únie na projekty orientované na zlepšovanie BOZP a podporovať realizáciu takých projektov.
Termín: priebežne
Zodpovedný: MPSVR SR
Spolupráca: MF SR, MŠ SR, MVRR SR
Vyhodnotenie plnenia úlohy – úloha je plnená priebežne:
MPSVR SR prostredníctvom finančných prostriedkov ESF podporí aktivity NIP súvisiace s BOZP v dvoch národných projektoch. Jednou z aktivít uvedených projektov je aktivita zameraná na zvyšovanie odbornosti inšpektorov práce a skvalitnenie výkonov inšpekcie práce v oblasti pracovnoprávnych vzťahov, BOZP, kontrol v oblasti sociálnej legislatívy v doprave a zisťovania diskriminácie. 
Prioritnou oblasťou podpory z ESF v roku 2011 bola podpora zameraná na opatrenia aktívnej politiky trhu práce a riešenie sociálnej inklúzie. Z dôvodu zostávajúcej nízkej alokácie operačného programu „Zamestnanosť a sociálna inklúzia“ sa podpora nerozširovala na ďalšie oblasti.
Vo výzvach vyhlásených na predkladanie dopytovo-orientovaných projektov nebola v roku 2011 podpora zameraná na aktivity súvisiace s BOZP.
V roku 2011 MŠVVŠ SR spracovávalo projekty, ktoré sa netýkali problematiky BOZP a finančné prostriedky neboli čerpané z ESF, PROGRESS a iných zdrojov Európskej únie.
V rámci colnej správy nebol vypracovaný projekt orientovaný na zlepšovanie BOZP financovaný z prostriedkov ESF, PROGRESS a iných zdrojov Európskej únie.
Úloha A.2
Zabezpečovaním poradenstva a realizovaním vhodných vzdelávacích programov vytvárať podmienky na presadzovanie prevencie pri zlepšovaní BOZP u malých a stredne veľkých  zamestnávateľov a samostatne podnikajúcich fyzických osôb.
Termín: priebežne
Zodpovedný: AZZZ SR, KOZ SR
Spolupráca: MPSVR SR, MH SR, MZ SR, SŽK, Slovenská asociácia BOZP a PO, podľa    potreby
Vyhodnotenie plnenia úlohy – úloha je plnená priebežne:
Odborové zväzy združené v KOZ SR v roku 2011 poskytli v 194 prípadoch právnu pomoc v oblasti BOZP, vyšetrovali a riešili 144 sťažností a vydali 261 stanovísk k právnym predpisom BOZP. Išlo o celý rad rôznych kontrol, činností, rokovaní, výchovných, vzdelávacích akcií, riešenie sťažností priamo v organizáciách a mnohé ďalšie formy poradenstva. 
Inšpektori práce aj v roku 2011 poskytovali v súlade s § 2 ods. 1 písm. c) zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov bezplatné poradenstvo zamestnávateľom, fyzickým osobám, ktoré sú podnikateľmi a nie sú zamestnávateľmi a zamestnancom pri výkone inšpekcie práce v kontrolovaných subjektoch a tiež denne v priestoroch inšpektorátov práce. Poradenstvo bolo poskytnuté spolu v 30 742 prípadoch. Oproti roku 2010 bolo zaznamenané zvýšenie v počte poskytovaných poradenstiev o 13 %.
V rámci MH SR OBÚ v Košiciach a OBÚ v Spišskej Novej Vsi zorganizovali po jednom dvojdňovom seminári z banských predpisov, každý pre organizácie v obvode svojej pôsobnosti. Pod záštitou predsedu HBÚ sa uskutočnili aj dva celoslovenské semináre o banských a súvisiacich predpisoch, ktorých sa zúčastnilo spolu asi 150 poslucháčov.
SŽK v rámci aktivít krajských zložiek zorganizovala dva semináre k problematike BOZP. 
Úloha A.3
Zabezpečiť, aby profesijné, zamestnávateľské a zamestnanecké združenia vypracovali  svoje programy na ekonomické, odborné a spoločenské stimulovanie svojich členov k zvyšovaniu starostlivosti o BOZP a realizovať tieto programy.
Termín: 2008 a priebežne
Zodpovedný: AZZZ SR, KOZ SR 
Vyhodnotenie plnenia úlohy – úlohu plní priebežne KOZ SR: 
	Odborové zväzy združené v KOZ SR každoročne konkretizujú úlohy v kolektívnych zmluvách, pre ktoré sú obyčajne spracované „minimalistické vzory kolektívnych zmlúv“. Pre oblasť BOZP je snahou taká formulácia úloh, aby starostlivosť o BOZP bola obojstranne motivujúca ako pre zamestnávateľov, tak aj pre zamestnancov. Odbory v oblasti BOZP majú vypracovaný vlastný systém zjednotenia a vyhodnocovania činnosti pod názvom „Jednotná metodika pre výkon odborovej kontroly“, ktorej súčasťou je aj vykonávanie rozsiahlej pomoci a poradenstva v oblasti BOZP.
Úloha A.4
Rozvinúť uplatňovanie projektu „Pravidlá dobrej praxe v BOZP“ a zamerať ho na            praktickú aplikáciu právnych predpisov v odvetviach a pri prácach s najvyšším výskytom         pracovných úrazov.
Termín: priebežne
Zodpovedný: MPSVR SR
Spolupráca: MH SR, MZ SR, KOZ SR, AZZZ SR, RÚZ, SŽK, Slovenská asociácia BOZP         a OPP, podľa potreby
Vyhodnotenie plnenia úlohy – úloha je plnená priebežne: 
V rezorte MPSVR SR úlohu realizoval NIP, ktorý pripravil a vydal 11 špecializovaných informačných letákov so základnými inštrukciami a pokynmi na zabezpečenie bezpečnej práce pri rôznych pracovných činnostiach. V rámci predmetného projektu NIP vydal aj letáky na podporu šírenia osvety o programe „Bezpečný podnik“ a jeho zmenách, ktoré boli distribuované zamestnávateľským subjektom prostredníctvom inšpektorov práce počas výkonov inšpekcie práce a zverejnené na webovej stránke NIP.
KOZ SR sa aktívne spolupodieľa na projekte „Pravidlá dobrej praxe“ a pri rôznych rokovaniach ho propaguje. Príslušné odborové zväzy vo svojej činnosti, najmä vo výrobných odvetviach s vyšším výskytom pracovných úrazov, prípadne s vysokou mierou rizikovosti práce, obyčajne v rámci vzdelávacích akcií na podnikovej úrovni alebo na odvetvovej úrovni, sú účastníci týchto aktivít a spolupracujú aj pri oboznamovaní sa s cieľmi projektu „Pravidlá dobrej praxe“. 
		Problematike úrazovosti v colnej správe venuje MF SR zvýšenú pozornosť s cieľom eliminovať možné príčiny a zdroje úrazov s prijímaním adekvátnych opatrení na zníženie pracovnej úrazovosti alebo chorôb z povolania. Vzhľadom na to, že najviac služobných úrazov sa vyskytuje pri povinnej telesnej príprave colníkov, orgán dozoru sa zameriava na prevenciu vzniku pracovných a služobných úrazov a pred každou telesnou prípravou sú colníci upozornení na bezpečnosť pri telesnej príprave.    
	V roku 2011 MH SR neparticipovalo svojimi projektmi na plnení tejto úlohy, a to najmä z finančných dôvodov. 
Úloha A.5
	Podporu efektívneho uplatňovania BOZP v praxi prehĺbiť prostredníctvom programu „Bezpečný podnik“.
Termín: priebežne 
Zodpovedný: MPSVR SR, MH SR
Spolupráca:  KOZ SR, AZZZ SR, RÚZ, SŽK, Slovenská asociácia BOZP a OPP
Vyhodnotenie plnenia úlohy – úloha je plnená priebežne:
		Riadiaca komisia programu „Bezpečný podnik“ zásadne zmenila v roku 2011 jeho podmienky a prispôsobila ich potrebám zamestnávateľov. Zavedením týchto zmien sa program zatraktívnil a vyvolal zvýšený záujem u zamestnávateľov, o čom svedčí doposiaľ najvyšší počet prihlásených záujemcov za daný rok, spolu 18 subjektov. Desať z nich úspešne splnilo všetky stanovené podmienky a toto prestížne ocenenie im bolo udelené.
		NIP vydal v roku 2011 na podporu šírenia osvety o tomto programe a jeho zmenách letáky v počte 5 000 kusov z edície „Pravidlá dobrej praxe“. Tieto boli distribuované prostredníctvom inšpektorátov práce medzi zamestnávateľov po celom území Slovenskej republiky spolu s poskytnutím bezplatného poradenstva v tejto oblasti. 
	Odbory združené v KOZ SR sú priamo zapojené v pracovnej skupine tohto programu. Pre zvýraznenie motivácie programu „Bezpečný podnik“ odbory odporúčajú presadzovať väčšie, osobitné zvýhodnenie zamestnávateľov (napr. určitými bonusmi v rámci poistenia pracovných úrazov), ktorí získajú certifikát „Bezpečný podnik“.
	MH SR sa prostredníctvom HBÚ zapojilo do programu „Bezpečný podnik“ činnosťou jeho zástupcu v Riadiacej komisii programu „Bezpečný podnik“.
SŽK propagovala prostredníctvom členov predstavenstva program „Dobré pre teba - dobré pre podnik“ a zabezpečovala účasť na seminároch organizovaných v rámci tohto programu.
AZZZ SR sa zúčastňuje na činnosti programu „Bezpečný podnik“.  
Úloha A.6
V nadväznosti na úpravy v systéme sociálneho poistenia súvisiace s harmonizáciou sadzieb poistného a vybilancovaním fondov Sociálnej poisťovne upraviť úrazové poistenie zamestnávateľov pre prípad poškodenia zdravia zamestnancov v práci, ako účinný ekonomicko-stimulačný systém schopný zamestnávateľov preventívnymi nástrojmi pozitívne ovplyvňovať a pomáhať im pri optimalizovaní pracovných podmienok a znižovaní počtu pracovných úrazov, chorôb z povolania a iných poškodení zdravia z práce. Tým sa zabezpečí účinná podpora zamestnávateľov, najmä veľmi malých a malých pri predchádzaní vzniku pracovných úrazov a chorôb z povolania.
Na ten účel pripraviť návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov, a vykonávací predpis, ktorými sa úrazové poistenie v zákone doplní o 
•	uplatnenie výraznej výšky zľavy a prirážky k poistnému,
•	zabezpečovanie preventívnych aktivít, napr. výskumu, osvety, odborného vzdelávania, poskytovania poradenstva a pod.,
•	určitý minimálny objem ročného poistného do úrazového poistenia určený na plnenie preventívnych aktivít v oblasti BOZP.
Termín: jún 2012
Zodpovedný: MPSVR SR
Spolupráca: Sociálna poisťovňa, KOZ SR, AZZZ SR, RÚZ
Vyhodnotenie plnenia úlohy - úloha je plnená čiastočne:
		Z dôvodu neuskutočnenia reformy daňovo – odvodového systému v roku 2011 bola pozastavená aj príprava návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a vykonávacieho predpisu, na základe ktorých úrazové poistenie zamestnancov malo po roku 2011 zostať súčasťou Sociálnej poisťovne, do ktorej sa budú finančné prostriedky vykazovať na špeciálne zriadený účet, a po určitej tranzitívnej perióde sa preskúma možnosť presunu úrazového poistenia do komerčnej sféry.
	Odbory združené v KOZ SR predmetnú problematiku považujú za jednu z najdôležitejších a zásadných úloh v spoločnosti, ktorá môže významným spôsobom pozitívne ovplyvniť zníženie pracovných úrazov a chorôb z povolania v oblasti BOZP, čo deklarujú vo svojom dokumente „Program KOZ SR“. 
Časť B.  Rozvoj poradenstva v BOZP
Úloha B.1
Vytvoriť vlastný systém na poskytovanie informácií zamestnávateľom a samostatne         podnikajúcim fyzickým osobám a zabezpečiť jeho fungovanie. Poskytovať informácie z oblasti BOZP, najmä napomáhať uvádzať nové predpisy do praxe, prezentovať a presadzovať      zlepšovanie pracovných podmienok, systémový prístup k BOZP a realizáciu opatrení na          prevenciu a ochranu bezpečnosti a zdravia zamestnancov pri práci.
Na ten účel vytvárať a vydávať odborné a propagačno - vzdelávacie materiály.
Termín: 2008 a priebežne
Zodpovedný: AZZZ SR, KOZ SR
Spolupráca: SŽK, Slovenská asociácia BOZP a OPP, TUKE
Vyhodnotenie plnenia úlohy – úloha je plnená priebežne:
		Metodická pomoc a poradenstvo v oblasti BOZP, prípadne realizácia rôznych školiacich a vzdelávacích programov, vyplýva z programu KOZ SR v tejto oblasti. Pri každej kontrole sa poskytuje metodická pomoc obyčajne formou poradenstva, informovaním o nových platných predpisoch a poskytovaním rôznych príručiek na pomoc zástupcom zamestnancov pre oblasť BOZP. Pravidelne sa aktualizuje webová stránka KOZ SR. 
SŽK nevydávala v roku 2011 z dôvodu nedostatku finančných prostriedkov odborné a vzdelávacie materiály.
		AZZZ SR poskytovala všetky dostupné informácie pre svoju členskú základňu.
Časť C.  Zlepšenie informovanosti a propagácie
Úloha C.1
Organizovať kampane vrátane mediálnych, ktoré pozitívne ovplyvnia verejnú a odbornú mienku vo vnímaní dôležitosti bezpečného a zdravého pracovného prostredia, prispejú k zlepšeniu spoločenského a právneho povedomia k zdravému životnému štýlu, kultúre práce a k dodržiavaniu zásad BOZP.
Termín: priebežne
Zodpovedný: MPSVR SR, MZ SR, MH SR, Slovenská asociácia BOZP a OPP
Spolupráca: podľa potreby
Vyhodnotenie plnenia úlohy – úloha je plnená priebežne:
V súvislosti s plnením tejto úlohy NIP uskutočnil viaceré aktivity. Zorganizoval tri plánované semináre na propagáciu kampane „Bezpečnosť v údržbe“. V apríli a v decembri sa uskutočnili stretnutia zástupcov národnej siete zriadenej na tripartitnej úrovni, ktorej členovia pomáhajú plniť úlohy EA pre BOZP na národnej úrovni.
NIP distribuoval propagačné materiály na seminároch organizovaných národným kontaktným miestom EA pre BOZP a prostredníctvom zástupcov národnej siete ďalším organizáciám, bezpečnostným technikom, školám a iným záujemcom. Informácie o výsledkoch projektov európskych inštitúcií zaoberajúcich sa problematikou BOZP prezentoval na stretnutiach národnej siete a zverejnil prostredníctvom propagačných materiálov a na webovej stránke národného kontaktného miesta.
	V spolupráci s TUKE spoluorganizoval NIP v dňoch 14. – 16. novembra 2011 v Košiciach XXIV. medzinárodnú konferenciu „Aktuálne otázky bezpečnosti práce“. Zástupkyňa NIP, ako člen pracovnej skupiny pre prípravu kampane Výboru vrchných predstaviteľov inšpekcie práce (SLIC) zameranej na chemické riziká, bola garantom pre oblasť čistenia (suché a priemyselné čistenie). V roku 2011 NIP začal aj projekt pravidelných bezplatných prednášok pre zamestnávateľov, na ktorých boli zástupcom zamestnávateľských subjektov odborníkmi z inšpekcie práce poskytované informácie aj z oblasti BOZP. Počas roku bolo všetkými inšpektorátmi práce uskutočnených 96 prednášok, na ktorých sa zúčastnilo vyše 4 000 zástupcov zamestnávateľov.
	V roku 2011 sa ÚVZ SR a RÚVZ svojimi informačnými a intervenčnými aktivitami zapojili do kampane za Zdravé pracoviská pre roky 2010 – 2011.	Informácie o predmetnej kampani zverejňovali ÚVZ SR a RÚVZ prostredníctvom svojich webových stránok, regionálnej tlače a niektoré aj prostredníctvom regionálnych televízií. Zároveň boli prezentované zdravotno-výchovné materiály, poskytované poradenstvo zamestnávateľom a zamestnancom v oblasti ochrany zdravia pri práci, inštalované informačné tabule v podnikoch a vývesné tabule na verejných priestranstvách.
	Intervenčné aktivity sa realizovali najmä prostredníctvom projektu WHO Zdravé pracoviská. Projekt WHO Zdravé pracoviská v Slovenskej republike realizuje RÚVZ viac ako 15 rokov. Výsledkom týchto aktivít boli návrhy a realizácia intervenčných aktivít zameraných na zlepšenie pracovného prostredia a zdravotného stavu zamestnancov, ochranu a podporu zdravia zamestnancov a stratégiu boja proti fajčeniu.
	MH SR sa do realizácie uvedenej úlohy nezapojilo z dôvodu obmedzených finančných zdrojov.  
Úloha C.2
Prostredníctvom celoštátnych i regionálnych médií pravidelne informovať verejnosť o    poznatkoch zistených pri výkone inšpekcie práce a štátneho odborného dozoru, o vývoji              pracovnej úrazovosti a chorôb z povolania, o stave BOZP a o pozitívnych poznatkoch z              riešenia otázok BOZP.
Termín: priebežne
Zodpovedný: MPSVR SR, MZ SR, MH SR, Slovenská asociácia BOZP a OPP
Spolupráca: podľa potreby
Vyhodnotenie plnenia úlohy – úloha je plnená priebežne:
Verejnosť bola informovaná MPSVR SR, NIP a inšpektorátmi práce o konkrétnych zisteniach z výkonov inšpekcie práce, aktuálnych témach týkajúcich sa BOZP, pracovnoprávnych vzťahov, nelegálneho zamestnávania a nelegálnej práce, vývoja pracovnej úrazovosti a o zmenách príslušnej legislatívy. Počas roku 2011 zaznamenal NIP spolu 180 mediálnych výstupov.
Informácie boli priebežne a rovnomerne poskytované všetkým hlavným celoštátnym a regionálnym médiám. NIP rozšíril možnosti informovania na internete, kde viacerí zamestnanci publikujú na vytvorenom profile úradu na internetovej sociálnej sieti Facebook. 
	Boli zorganizované viaceré výkony inšpekcie práce v teréne zamerané na oblasť BOZP, na ktoré boli pozvaní zástupcovia médií. Išlo napríklad o kontroly dodržiavania pravidiel BOZP pri výstavbe rýchlostných ciest, či kontroly bezpečnosti lešení. Špecifickým okruhom sa stala kontrola dodržiavania sociálnej legislatívy v doprave.
	ÚVZ SR zverejňuje každoročne v celoslovenskej výročnej správe informácie o stave pracovného prostredia, trendoch vývoja rizikových prác, výskyte chorôb z povolania a profesionálnych otráv, ako aj ďalšie poznatky zistené pri výkone ŠZD v Slovenskej republike. Odbornej a laickej verejnosti je výročná správa prístupná na webovej stránke ÚVZ SR. 
Informácie o ochrane zdravia pri práci sú pre odbornú verejnosť prezentované na odborných fórach. Zamestnávateľom a laickej verejnosti sú informácie o ochrane zdravia pri práci poskytované prostredníctvom masovokomunikačných prostriedkov (televízia, rozhlas), ako aj v dennej tlači.	
Úloha C.3
Pripraviť projekt na zriadenie internetovej stránky špecializovanej na BOZP                              a  prevádzkovať ju; úlohou je najmä
a)	zabezpečiť jednoduchý a rýchly prístup verejnosti k informáciám z oblastí BOZP,                      v rozsahu potrebnom na odborné a bezpečné riadenie vykonávanej činnosti,
b)	včasná informovanosť pri zmenách právnych predpisov a ostatných predpisov na zaistenie BOZP,
c)	problematika manažovania BOZP, posudzovania rizík, presadzovania pravidiel BOZP, správnych technologických postupov a pracovných podmienok a iných, najmä zásadných aspektov BOZP,
d)	propagovať semináre a iné aktivity zamerané na zmeny a uplatňovanie novej legislatívy BOZP, príklady dobrej praxe.
Termín: 2008 až 2009 a priebežne
Zodpovedný: MPSVR SR
Spolupráca: MZ SR, MH SR, AZZZ SR, RÚZ, KOZ SR, TUKE, SŽK, Slovenská asociácia BOZP a OPP
Vyhodnotenie plnenia úlohy – úloha je splnená a ďalej plnená priebežne:
	Webová stránka NIP bola v roku 2011 priebežne aktualizovaná o informácie o všetkých kompetenciách vyplývajúcich z platnej legislatívy a špecializované informácie v oblasti BOZP. NIP aktívne pracoval aj s vlastnou profilovou stránkou na sociálnej sieti Facebook. Na stránke sú pravidelne publikované informácie z prostredia inšpekcie práce, informácie o pripravovaných aktivitách, publikované sú pozvánky a všetky tlačové správy. Prostredníctvom Facebook je tiež poskytované poradenstvo. Portál zaznamenal úspech, keďže počet sympatizantov stránky neustále narastal. V roku 2011 bol vytvorený intranetový portál  na výmenu informácií v rámci sústavy inšpekcie práce a NIP, ktorý je neprístupný pre verejnosť.
	V roku 2011 došlo k prestavbe webovej stránky MPSVR SR, prostredníctvom ktorej sú verejnosti poskytované okrem iného aj základné informácie z oblasti BOZP, inšpekcie práce a nelegálnej práce a nelegálneho zamestnávania.
	MV SR pripravilo projekt a zriadilo špecializovanú intranetovú stránku, ktorej úlohou je zabezpečiť pre príslušníkov a zamestnancov prístup k informáciám zameraných na BOZP.
	KOZ SR prostredníctvom webovej stránky poskytuje informácie odborárom a širokej verejnosti aj pre oblasť BOZP. Informácie sú poskytované obyčajne elektronickou formou, ale v prípade dôležitosti aj printovou formou, poskytovaním rôznych brožúr, prípadne letákov.
	Webová stránka HBÚ bola prepracovaná a zmodernizovaná. Uvádzajú sa na nej aj usmernenia, výklady, stanoviská a články vo vzťahu k BOZP.
Úloha C.4
Propagovať vo verejnosti  informácie z oblasti BOZP a napomáhať uvádzať nové              predpisy do praxe s dôrazom na prevenciu pracovných úrazov a chorôb z povolania,           zlepšovanie pracovných podmienok, presadzovanie systémového prístupu k BOZP,                  uplatňovanie podmienok vytvárajúcich pracovnú pohodu zamestnancov na pracoviskách a na zvyšovanie kultúry práce. Na ten účel vydávať propagačno - vzdelávacie materiály, letáky, brožúrky, CD a DVD nosiče, podľa potreby zriadiť a prevádzkovať špecializované telefonické linky odborného poradenstva a pod. Zabezpečiť priestor v tlačových a elektronických médiách na propagáciu problematiky BOZP. Prípravu materiálov zabezpečovať prostredníctvom           profesionálov v oblasti komunikácie.
Termín: priebežne
Zodpovedný: MPSVR SR, MZ SR, MH SR
Vyhodnotenie plnenia úlohy – úloha je plnená priebežne:
NIP vydal 11 špecializovaných informačných letákov z oblasti predpisov BOZP, propagácie programu „Bezpečný podnik“, pracovnoprávnej legislatívy a sociálnej legislatívy v doprave. Okrem toho sa odborníci NIP a inšpektorátov práce počas roku 2011 zúčastňovali diskusnej relácii FOKUS, ktorú pripravuje Slovenská televízia.
Zástupcovia orgánov inšpekcie práce informovali verejnosť o tom, ako implementovať platné predpisy v oblasti BOZP na seminároch venovaných problematike BOZP, prostredníctvom tlačových, televíznych, rozhlasových a elektronických médií a taktiež publikovali články v odborných časopisoch. 
Propagácia BOZP bola tiež rozšírená o nový komunikačný kanál. Vo vestibule sídla NIP a Inšpektorátu práce Košice bolo nainštalované televízne zariadenie, ktoré počas pracovných dní nepretržite prehráva krátke inštruktážne filmy s tematikou BOZP. Ide o produkt EA pre BOZP a vo vestibule budovy má tieto filmy možnosť vidieť verejnosť, ktorá pravidelne prichádza za účelom získania odborného poradenstva. 
ÚVZ SR a RÚVZ na svojich webových stránkach uverejňujú základné informácie o ochrane zdravia pri práci, súvisiacich právnych predpisoch, odborné zdravotno-výchovné materiály a príručky. Pre zlepšenie a uľahčenie informovanosti verejnosti, zamestnávateľov a zamestnancov spracovali orgány verejného zdravotníctva aj najčastejšie konzultované otázky. Okrem toho ÚVZ SR pravidelne publikuje správy o aktuálnych otázkach ochrany zdravia pri práci pre tlačové agentúry v Slovenskej republike (napr. pre TASR a SITA) alebo spolu s RÚVZ poskytujú informácie médiám.  
MF SR sa v colnej správe zameriava na vydávanie a aktualizovanie interných aktov riadenia, prostredníctvom ktorých sú implementované požiadavky všeobecne záväzných právnych predpisov do dennej praxe. Tieto interné akty vychádzajú z potrieb bezpečnosti na pracovisku a obsahujú najúčinnejšie postupy na dosiahnutie požadovanej bezpečnosti a ochrany zdravia pri výkone štátnej služby a pri práci.
MH SR nerealizovalo predmetnú úlohu z dôvodu nezabezpečenia finančných prostriedkov.
Úloha C.5
Pripraviť a vykonať projekt „Podnikaj bezpečne“ realizovaný formou základných              písomných odporúčaní o BOZP pre začínajúcich podnikateľov najmä v odvetviach a pri            prácach s vyšším výskytom poškodenia zdravia.
Na ten účel vydávať informačné materiály, napríklad letáky a príručky pre jednotlivé           odvetvia s uvedením základných povinností vyplývajúcich z legislatívy BOZP a návodov na ich realizovanie.
Termín: 2008 a priebežne
Zodpovedný: AZZZ SR
Spolupráca: MPSVR SR, MZ SR, MH SR, MV SR, KOZ SR, SŽK, Slovenská asociácia BOZP a OPP
Vyhodnotenie plnenia úlohy – úloha je plnená čiastočne:
Aktivity KOZ SR v tejto oblasti sú sústredené najmä na propagáciu rôznych materiálov, príručiek, návodov a faktografických materiálov. 
SŽK nedostala požiadavku na spoluprácu pre realizáciu projektu „Podnikaj bezpečne“.
Úloha C.6
Spolupracovať pri realizácii Globálneho akčného plánu pre zdravie zamestnancov.
Termín: priebežne
Zodpovedný: MZ SR
Spolupráca: podľa potreby
Vyhodnotenie plnenia úlohy- úloha je plnená priebežne:
V nemeckom meste Bonn sa uskutočnilo v decembri 2010 tretie pracovné stretnutie spolupracujúcich laboratórií a kontaktných osôb WHO pre problematiku zdravia zamestnancov. Cieľom rokovania bolo ustanoviť spoločnú Európsku sieť pre zdravie pracovníkov, ako spoločného orgánu zastrešujúceho rôzne súvisiace aktivity a siete. Na programe pracovného stretnutia bolo posilnenie strategického partnerstva WHO, Medzinárodnej organizácie práce a Európskej únie v oblasti prezentácia národných profilov členských štátov týkajúcich sa ochrany zdravia pracovníkov a stanovenia priorít projektov Európskej siete v rokoch 2010 - 2013.
Úloha C.7
Organizovať tematicky orientované odborné semináre pre štatutárne orgány a ďalších   vedúcich zamestnancov zamestnávateľov, najmä malých a stredne veľkých zamestnávateľov, ktoré budú zamerané na komentovanie novej legislatívy, nové príklady tzv. dobrej praxe v BOZP a pod.
Termín: priebežne
Zodpovedný: AZZZ SR
Spolupráca: MPSVR SR, MZ SR, MH SR, MV SR, KOZ SR
Vyhodnotenie plnenia úlohy – úloha je plnená priebežne: 
Odbory sa v roku 2011 zúčastnili „okrúhleho stola k problematike – úrazové poistenie“, ale taktiež organizovali celý rad tematických seminárov, ktorých obsahom bola novela Zákonníka práce. KOZ SR podpísala 29. apríla 2011 dohodu o spolupráci v oblasti BOZP s NIP, pričom dohoda bola uzatvorená na Pietnom spomienkovom zhromaždení konanom pri príležitosti „Svetového dňa prevencie chorôb z povolania a pracovných úrazov“. 
MF SR zabezpečuje, aby bezpečnostní technici v rámci svojej pracovnej náplne vykonávali školenia vedúcich zamestnancov, štatutárnych zástupcov a zástupcov zamestnancov na príslušných služobných úradoch z platných právnych predpisov v oblasti BOZP a pri výkone štátnej služby v lehotách ustanovených právnymi predpismi.
Orgány štátnej banskej správy zorganizovali jednodňový seminár vo Vyhniach, ktorého sa zúčastnilo 50 účastníkov a dvojdňový celoslovenský seminár pod záštitou predsedu HBÚ v júni 2011 vo Vysokých Tatrách za účasti viac ako 100 účastníkov.
Časť D.  Rozvoj výchovy a vzdelávania v BOZP
Úloha D.1
Zabezpečiť rozvoj školského systému výchovy a vzdelávania k BOZP a kvality výchovy a vzdelávania v predškolských zariadeniach, základných školách, stredných a vysokých              školách, v ďalšom vzdelávaní a v príprave učiteľov na výchovu a vzdelávanie k BOZP.
Termín: do roku 2012
Zodpovedný: MŠ SR
Spolupráca: MPSVR SR, MZ SR, MH SR
Vyhodnotenie plnenia úlohy – úloha je plnená priebežne:
Od 1. septembra 2008 je účinný zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. Základné ustanovenia týkajúce sa bezpečnosti a ochrany zdravia žiakov vo výchove a vzdelávaní sú predmetom § 152 uvedeného zákona. Ustanovenia tohto zákona sa premietli do štátnych vzdelávacích programov na všetkých úrovniach vzdelávania v rámci regionálneho školstva. V rámci výchovno-vzdelávacieho procesu získavajú deti a žiaci informácie potrebné na zaistenie ich bezpečnosti a ochrany života a zdravia.
Problematika zaistenia bezpečnosti a ochrany zdravia je podľa „Štátneho vzdelávacieho programu ISCED – primárne vzdelávanie“ integrálnou súčasťou obsahu výchovy a vzdelávania detí už v materských školách. V súčasnosti sa na všetkých typoch stredných odborných škôl uplatňuje výchova k bezpečnosti a ochrane zdravia v súlade s príslušným štátnym vzdelávacím programom. Je zakomponovaná vo všetkých pedagogických dokumentoch učebných a študijných odborov.
Bezpečnosť a ochranu zdravia zaručuje aktívna ochrana žiakov pred úrazmi, dostupnosť prvej pomoci vrátane kontaktov na lekára. Nevyhnutné je dodržiavanie zákazu fajčenia, pitia alkoholu a používanie iných škodlivín, výrazné označenie všetkých nebezpečných predmetov a pravidelná bezpečnostná kontrola.
V rámci MH SR zabezpečuje OBÚ v Košiciach podľa požiadaviek fakulty BERG prednášky hlavne v oblasti banských predpisov a zástupcovia banských úradov sú podľa potreby fakulty BERG menovaní do štátnicových komisií a ako oponenti diplomových prác aj na HGF VŠB Ostrava.
Časť E.  Zlepšenie spolupráce v BOZP
Úloha E.1
Dohodnúť mechanizmy a formy spolupráce sociálnych partnerov v oblasti BOZP na                    odvetvovej a krajskej úrovni a realizovať túto spoluprácu.
Termín: 2008 a priebežne
Zodpovedný: RÚZ, AZZZ SR, KOZ SR
Vyhodnotenie plnenia úlohy – úlohu plní priebežne KOZ SR:
	KOZ SR hodnotí rok 2011 v oblasti rokovania s orgánmi štátu, štátnej správy a so sociálnymi partnermi ako nezvyčajne ťažký a náročný. Dôvodom bolo rozsiahle pripomienkovanie viacerých návrhov právnych predpisov. Odbory v roku 2011 podali podnet na Ústavný súd Slovenskej republiky, ktorý sa týka niektorých ustanovení novely Zákonníka práce, ako aj podnet na Medzinárodnú organizáciu práce z dôvodu niektorých ustanovení novely zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov. 
	Orgán dozoru Colného riaditeľstva Slovenskej republiky spolupracuje s NIP, inšpektorátmi práce a odbornými útvarmi ministerstiev, ktoré majú zavedený vlastný dozor v oblasti BOZP. Spolupráca sa prejavuje hlavne v oblasti poradenstva a odborných výkladov k všeobecne záväzným právnym predpisom.
Úloha E.2
Motivovať a koordinovať aktívnu účasť zamestnávateľov v projektoch v oblasti BOZP, napr. Bezpečný podnik, Zdravé pracoviská vrátane prípravy a predkladania projektov na  zaistenie BOZP podnikateľskými a nepodnikateľskými subjektmi na realizáciu                     prostredníctvom fondov a programov Európskej únie.
Termín: 2008 a priebežne
Zodpovedný: AZZZ SR
Vyhodnotenie plnenia úlohy – úloha nie je plnená:
AZZZ SR sa zúčastňuje na činnosti programu „Bezpečný podnik“.
Úloha E.3
Vytvárať podmienky pre medzinárodnú spoluprácu dozorných orgánov, sociálnych                partnerov a inštitúcií v oblasti BOZP na regionálnej úrovni.
Termín: priebežne
Zodpovedný: MPSVR SR, MH SR
Spolupráca: MZ SR, MV SR, MO SR, MS SR, MDPT SR, KOZ SR, RÚZ, AZZZ SR
Vyhodnotenie plnenia úlohy – úloha je plnená priebežne:
Orgány inšpekcie práce v roku 2011 rozvíjali nasledovnú medzinárodnú spoluprácu:
- pracovné stretnutie so zástupcami Státního úřadu inspekce práce v Opave, kde predstavitelia českej inšpekcie práce oboznámili zástupcov NIP so svojimi skúsenosťami z hodnotenia českej inšpekcie práce,
- školenie v Malej Lučivnej zamerané na odhaľovanie neoprávnenej manipulácie s tachografmi, ktoré bolo vedené expertmi z partnerskej organizácie National Transport Authority z Maďarska,
- účasť zástupcov NIP na 13. kongrese Medzinárodnej asociácie inšpekcie práce v Ženeve, pričom témou kongresu bola výmena informácií o aktivitách, ktoré sú zamerané na zvyšovanie efektívnosti inšpekcie práce.
NIP a ÚVZ SR uzatvorili novú dohodu o spolupráci a koordinácii činnosti, ktorej cieľom je okrem vymáhania príslušnej legislatívy aj zvyšovanie počtu spoločných kontrol vo vybraných organizáciách. V rámci zlepšenia a zintenzívnenia vzájomnej spolupráce NIP podpísal v roku 2011 dohody o vzájomnej spolupráci aj s KOZ SR, Žilinskou univerzitou v Žiline, ČESMADom Slovakia a Ústredím práce, sociálnych vecí a rodiny.
V roku 2011 orgány inšpekcie práce uskutočnili spoločné kontrolné akcie s partnerskými organizáciami z Českej republiky a Maďarska. Taktiež boli realizované spoločné kontroly s RÚVZ zamerané na kontrolu povinností vyplývajúcich z novej európskej legislatívy. 
MO SR rozvíja bilaterálnu kooperáciu s MO Českej republiky, sociálnymi partnermi, NIP, SA pre BOZP a OPP, vzdelávacími inštitúciami pôsobiacimi v oblasti BOZP a štátnou energetickou inšpekciou.
HBÚ spolupracuje s banskými úradmi v Českej republike, Maďarsku a v Poľsku. Zástupcovia HBÚ sa zúčastnili stretnutia zástupcov štátnych banských správ v septembri 2011 v Poľsku a tiež na konferencii IQ Mining CZ, ktorú organizoval Český banský úrad Praha v Plzni.
Úloha E.4
Zapájať odborníkov z oblasti BOZP do medzinárodnej spolupráce v rámci expertných               tímov, technických komisií, prác na projektoch EÚ, MOP a pod.
Termín: priebežne
Zodpovedný: MPSVR  SR, MZ SR, MH SR, KOZ SR, AZZZ SR
Spolupráca: podľa potreby
Vyhodnotenie plnenia úlohy – úloha je plnená priebežne:
Zástupcovia inšpekcie práce aktívne pracovali v nasledovných pracovných skupinách, respektíve vykonávali nasledovné aktivity:
- zastúpenie vo Výbore vrchných predstaviteľov inšpekcie práce (SLIC),
- participovanie na aktivitách Medzinárodnej asociácie inšpekcie práce (IALI),
- práca vo Výbore na vymáhanie legislatívy v oblasti pracovného času a doby odpočinku v doprave so sídlom v Bruseli (CORTE),
- činnosť v pracovnej skupine expertov k implementácii smernice 96/71/ES Európskeho Parlamentu a Rady zo 16. decembra 1996 o vysielaní pracovníkov v rámci poskytovania služieb,
- zabezpečovanie činnosti národného kontaktného miesta a kontaktnej osoby pre EA pre BOZP,
- zastúpenie v skupine odborníkov pre oblasť nových a vznikajúcich rizík pri EA pre BOZP: „Európske observatórium rizík“ a „web manažment“ pri EA pre BOZP,
- riadny člen Riadiacej rady EA pre BOZP,
- náhradník v Poradnom výbore Európskej komisie pre BOZP (ACSH),
- člen fóra na vymáhanie povinností podľa REACH pri Európskej chemickej agentúre.
Orgány verejného zdravotníctva prostredníctvom svojich odborníkov aktívne spolupracovali v roku 2011 najmä s:
- SLIC v rámci siete KSS (hodnotenie psychickej záťaže - pre Litvu, Rumunsko, Francúzsko, Maďarsko; odstraňovanie azbestových materiálov – pre Írsko; mikroorganizmy v interiérovom ovzduší pracovísk – pre Cyprus),
- Medzinárodnou agentúrou pre výskum rakoviny (IARC) Francúzsko - Epidemiologická štúdia nádorov a iných ochorení slinivky brušnej (ESNAP), Nadväzujúca štúdia nádorových ochorení pľúc a hornej časti tráviaceho a dýchacieho systému u pacientov Stredoeurópskej multicentrickej štúdie typu prípad - kontrola. 
	Zástupca HBÚ, ktorý je poverený aproximáciou európskeho práva, sa v prípade potreby zúčastňuje stretnutí komisií pre bezpečnosť, ako aj baníctvo v Luxemburgu a v Bruseli.
	KOZ SR má svojich zástupcov v medzinárodných inštitúciách budovaných na tripartitnom princípe (EA pre BOZP v Bilbao, ACSH - Poradný výbor BOZP Luxembursko, v sieti expertov BOZP pri Európskej odborovej konfederácii v Bruseli). Svojich zástupcov má aj v expertných tímoch budovaných na odvetvovom princípe.
Časť F  Efektívne fungovanie inštitúcií v oblasti BOZP
Úloha F.2
Zabezpečiť zodpovedajúce finančné zdroje a podmienky na efektívny výkon inšpekcie               práce, štátneho zdravotného dozoru a hlavného dozoru vo všetkých oblastiach v ich                     pôsobnosti vrátane odborného vzdelávania a primeraného finančného ohodnotenia                  inšpektorov práce, osôb vykonávajúcich štátny zdravotný dozor a hlavný dozor tak, aby bolo možné ich činnosť viac zamerať na preventívnu činnosť podľa odporúčaní SLIC a štandardov Spoločenstva.
Termín: 2008 až 2009 a priebežne
Zodpovedný: MPSVR SR, MZ SR, MH SR
Vyhodnotenie plnenia úlohy – úloha je plnená čiastočne:
		Finančné prostriedky na výkon inšpekcie práce sú pre NIP a inšpektoráty práce rozpočtované v kapitole MPSVR SR. V decembri 2011 bola medzi MPSVR SR a NIP podpísaná zmluva o poskytnutí nenávratného finančného príspevku na národný projekt ,,Zvyšovanie kvality poskytovaných verejných služieb vzdelávaním zamestnancov inšpekcie práce“ v celkovej sume 276 066,98 eur.
Orgány verejného zdravotníctva majú finančné prostriedky na výkon ŠZD v oblasti ochrany zdravia pri práci vyčlenené zo štátneho rozpočtu. V rámci ŠZD nad ochranou zdravia pri práci sa zameriavajú orgány verejného zdravotníctva najmä na špecifické riziká vplyvu práce, pracovných podmienok a pracovného prostredia na zdravie zamestnancov.
	MH SR nerealizovalo značnú časť tejto úlohy z dôvodu nezabezpečenia finančných prostriedkov a nenavýšenia počtu inšpektorov. Zabezpečované bolo pravidelné päťdňové školenie zamestnancov v rámci povinného vzdelávania podľa zákona č. 400/2009 Z. z. o štátnej službe v znení neskorších predpisov.
Úloha F.3
Zabezpečiť kontrolu nad dodržiavaním podmienok vydaných oprávnení na výkon činnosti preventívnych a ochranných služieb, oprávnených právnických osôb a osôb oprávnených na výchovu a vzdelávanie v oblasti ochrany práce podľa § 14, 21 a 27 zákona č. 124/2006 Z. z.  o bezpečnosti a ochrane zdravia pri práci a o zmene a doplnení niektorých zákonov v znení   neskorších predpisov.
Termín: priebežne
Zodpovedný: MPSVR SR, MZ SR
Vyhodnotenie plnenia úlohy – úloha je plnená priebežne:
	NIP zahrnul do plánu celoslovenských úloh v roku 2011 úlohu zameranú na kontrolu plnenia podmienok vydaných oprávnení na výchovu a vzdelávanie v oblasti ochrany práce fyzických a právnických osôb, ktorým boli vydané oprávnenia podľa § 27 zákona 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov a tiež úlohu, ktorá bola zameraná na kontrolu výkonu bezpečnostnotechnickej služby v zmysle vydaných oprávnení podľa § 21 ods. 8 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov.
ÚVZ SR realizoval kontroly plnenia podmienok, na základe ktorých boli právnickým osobám a fyzickým osobám – podnikateľom vydané oprávnenia na výkon pracovnej zdravotnej služby. 
Úloha F.4
Na zvýšenie efektívnosti a účinnosti vplyvu na oblasť BOZP spoločne navrhnúť                             a uplatňovať účelné opatrenia na zvýšenie koordinácie a spolupráce kontrolnej činnosti            a poradenskej činnosti inšpektorátov práce a regionálnych úradov verejného zdravotníctva            u zamestnávateľov a samostatne podnikajúcich fyzických osôb.
Termín: 2008 a priebežne
Zodpovedný: MPSVR SR, MZ SR
Vyhodnotenie plnenia úlohy – úloha je plnená priebežne:
	Medzi NIP a ÚVZ SR bola uzatvorená dňa 15. marca 2011 nová Dohoda o spolupráci a koordinácii činnosti. Cieľom tejto dohody je okrem vymáhania príslušnej legislatívy aj zvyšovanie počtu spoločných kontrol vo vybraných organizáciách, pričom tieto spoločné kontroly sú zamerané na kontrolu expozície nebezpečným faktorom pracovného prostredia.
	Na posilnenie spolupráce medzi oboma kontrolnými orgánmi bola tiež obnovená činnosť poradného výboru hlavného hygienika a generálneho riaditeľa NIP. Zároveň boli zrealizované spoločné previerky týkajúce sa vymáhania požiadaviek v zmysle zákona č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) a európskej chemickej legislatívy. Na niektorých previerkach sa zúčastnili aj členovia hodnotiacej skupiny SLIC. 
Na základe Dohody o spolupráci a koordinácii činností medzi MPSVR SR a MZ SR vykonávali orgány verejného zdravotníctva a orgány inšpekcie práce spoločné dozorné aktivity v oblasti BOZP. Spoločné dozorné aktivity boli zamerané v súlade s výzvou EA pre BOZP, ktorej kampaň je v rokoch 2010 – 2011 zacielená na oblasť bezpečnej údržby. Orgány verejného zdravotníctva sa osobitne zaoberali otázkami zdravotných rizík a dodržiavania povinností zamestnávateľov, ktoré vyplývajú z platnej legislatívy pre upratovacie služby v priemyselných podnikoch.
Úloha F.5
Každoročne analyzovať uplatňovanie predpisov na zaistenie BOZP vo väzbe na analýzu pracovnej úrazovosti a chorôb z povolania a na základe výsledkov analýzy vymedziť rizikové  odvetvia, regióny, práce a zamestnávateľov, navrhnúť pre ne cielené aktivity orgánov inšpekcie práce a orgánov štátneho zdravotného dozoru a zintenzívniť dozorné aktivity  vrátane uplatňovania sankcií.
Termín: priebežne
Zodpovedný: MPSVR SR, MZ SR, MH SR
Spolupráca: podľa potreby
Vyhodnotenie plnenia úlohy – úloha je plnená priebežne:
Na základe výstupov z informačného systému ochrany práce NIP a inšpektoráty práce vykonali analýzy, ktorých výsledkom je plán celoslovenských a krajských previerok na rok 2012. Previerky, ktoré budú vykonávané podľa tohto plánu, budú smerované do oblastí s najväčším výskytom nedostatkov a oblastí s najväčšou mierou pracovnej úrazovosti. Výsledky analýzy boli spracované vo forme Rozboru pracovnej úrazovosti a zároveň boli zahrnuté do správy o stave ochrany práce a o činnosti orgánov inšpekcie práce za rok 2011.
Analýza rizikových prác za Slovenskú republiku je v kompetencii ÚVZ SR, pričom evidenciu rizikových prác a ich analýzu v rámci jednotlivých regiónov realizujú príslušné RÚVZ. Analýzy rizikových prác a chorôb z povolania a ich trendy tvoria súčasť súhrnnej Informácie o stave ochrany zdravia pri práci, vývoji chorôb z povolania a iných poškodení zdravia z práce v Slovenskej republike, ktorá je každoročne predkladaná vláde Slovenskej republiky. Zároveň sú aj súčasťou výročnej správy odborov a oddelení preventívneho pracovného lekárstva RÚVZ v Slovenskej republike.
Na základe analýzy pracovnej úrazovosti zostavujú HBÚ a OBÚ ročné plány činnosti a plán hlavných úloh. Osnova ročnej správy bola doplnená o podrobnú analýzu pracovnej úrazovosti a do plánu hlavných úloh boli zakomponované aj úlohy vyplývajúce z koncepcie BOZP.
Úloha F.6
Na zabezpečenie slobodného pohybu tovaru v rámci EÚ a dosiahnutie čo najvyššej úrovne bezpečnosti určených výrobkov vytvoriť podmienky na postupné:
•	personálne a odborné dobudovanie orgánov inšpekcie práce,
•	zabezpečenie finančných prostriedkov na vykonávanie skúšok technických zariadení, ktoré prejavujú technické nedostatky z hľadiska zaistenia bezpečnosti a zdravia.
Termín: 2009
Zodpovedný: MPSVR SR, MH SR
Spolupráca: ÚNMS SR
Vyhodnotenie plnenia úlohy – úloha je plnená priebežne:
	V roku 2011 bola vypracovaná metodika trhového dohľadu č. 11/2011 pre výkon dohľadu orgánov inšpekcie práce nad určenými výrobkami uvádzanými do prevádzky.
	NIP realizoval prostredníctvom inšpektorátov práce v roku 2011 v oblasti trhového dohľadu 6 159 výkonov, čo predstavuje oproti roku 2010 percentuálny nárast o 189,96 % . Pri výkone trhového dohľadu zistil 1 141 nedostatkov. Najväčší počet výkonov bol realizovaný pri poradenskej činnosti v počte 3 077, nasledovala účasť na kolaudačných konaniach v počte 2 536 výkonov. 
ÚNMS SR zabezpečil vzdelávanie inšpektorov práce v oblasti trhového dohľadu o požiadavkách vyplývajúcich z nových právnych predpisov pre oblasť trhového dohľadu.
		 MH SR nerealizovalo uvedenú úlohu z dôvodu nezabezpečenia finančných prostriedkov a nenavýšenia počtu inšpektorov.
Úloha F.7
Zabezpečiť jazykovú prípravu vybraných zamestnancov inšpekcie práce a štátnej banskej správy, ktorí sa podieľajú na výkone trhového dohľadu v záujme ich zapájania do činnosti pracovných skupín EK pre bezpečnosť jednotlivých technických zariadení a výrobkov.
Termín: 2009 a priebežne
Zodpovedný: MPSVR SR, MH SR
Vyhodnotenie plnenia úlohy – úloha nie je plnená: 
NIP nerealizoval v roku 2011 jazykovú prípravu vybraných zamestnancov inšpekcie práce. Jazykové kurzy budú realizované z prostriedkov ESF v rámci národného projektu so začiatkom v roku 2012. 
	Orgány štátnej banskej správy nerealizovali predmetnú úlohu z dôvodu nezabezpečenia finančných prostriedkov. 
Časť G  Rozvoj výskumu v BOZP a uplatnenie jeho výsledkov
Úloha G.2
V záujme implementácie výsledkov výskumu zabezpečiť prenos výsledkov výskumu BOZP do podnikovej sféry prezentáciou výsledkov výskumu s dôrazom na malých a stredne veľkých zamestnávateľov.
Termín: priebežne
Zodpovedný: MPSVR SR
Spolupráca: AZZZ SR, RÚZ SR, KOZ SR, TUKE, podľa potreby
Vyhodnotenie plnenia úlohy – úloha je plnená priebežne:
IVPR sa podieľal v roku 2011 na základe kontraktu so zriaďovateľom - MPSVR SR na výskumnej činnosti v oblasti BOZP v nasledujúcich oblastiach:
- Problematika pracovného času v podmienkach Slovenskej republiky – výstupom je výskumná správa „Uplatňovanie smernice Európskej komisie o pracovnom čase v podmienkach Slovenskej republiky“. 
- Problematika osobných ochranných prostriedkov – výstupom je výskumná správa „Posúdenie ochranných vlastností prostriedkov individuálnej ochrany počas ich prevádzkového používania“. 
- Problematika odbornej spôsobilosti v oblasti prevádzky vybraných technických zariadení – výstupom je výskumná správa „Odborná spôsobilosť osôb v oblasti bezpečnosti prevádzky vybraných pracovných prostriedkov“.
- Problematika koordinácie výskumu BOZP – riešenie projektu nadviazalo na vykonávanie koordinácie výskumu BOZP v Slovenskej republike v roku 2010 s cieľom prehlbovať racionálnosť tohto výskumu financovaného z verejných zdrojov. Koordinácia bola sledovaná a usmerňovaná Koordinačnou radou výskumu BOZP zriadenou pri IVPR.
KOZ SR pozitívne hodnotí spoluprácu a komunikáciu pri rôznych činnostiach a rokovaniach s IVPR. Predmetom stretnutí bolo predovšetkým prerokovanie širokého okruhu viacerých otázok, spravidla v širších súvislostiach, ktoré sa dotýkali najmä BOZP. Zástupca KOZ SR je zároveň členom Koordinačnej rady výskumu BOZP pri IVPR.
AZZZ SR sa zúčastňovala na práci Koordinačnej rady výskumu BOZP pri IVPR.
Úloha G.4
Zabezpečiť vypracovanie plánov efektívneho výskumu v oblasti vedy a techniky, v ktorých bude zohľadnená problematika BOZP a vykonávať ich realizáciu.
Termín: 2008 až 2012
Zodpovedný: MŠ SR
Spolupráca: vysoké školy
Vyhodnotenie plnenia úlohy – úloha je plnená priebežne:
            MŠVVŠ SR podporuje riešenie problematiky BOZP na vysokých školách prostredníctvom:
- projektov vedy a výskumu  v rámci niektorých tematických oblastí Kultúrnej a edukačnej grantovej agentúry MŠVVŠ SR (KEGA),
- inštitucionálnej finančnej dotácie v oblasti vedy a techniky v projektoch VEGA.
Časť H  Legislatíva
Úloha H.2
Pripraviť návrhy vykonávajúcich všeobecne záväzných právnych predpisov, ktoré                            špecifikujú podmienky na zaistenie BOZP s cieľom zvýšiť úroveň BOZP v SR vo vybraných oblastiach.
Termín: priebežne
Zodpovedný: MPSVR SR, MH SR
Spolupráca: MZ SR, podľa potreby
Vyhodnotenie plnenia úlohy – úloha je plnená priebežne:
V roku 2011 sa uskutočnili práce v rámci medzirezortných skupín a expertnej pracovnej skupiny (EPS) zriadenej MPSVR SR na novelizácii:
- vyhlášky Slovenského úradu bezpečnosti práce č. 25/1984 Zb. na zaistenie bezpečnosti práce v nízkotlakových kotolniach, 
- vyhlášky MPSVR SR č. 508/2009 Z. z. ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia,
- vyhlášky Slovenského banského úradu a Slovenského úradu bezpečnosti práce č. 208/1991 Zb. o bezpečnosti práce a technických zariadení pri prevádzke, údržbe a opravách vozidiel.
HBÚ v spolupráci s NIP pripravil návrhy do novely zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, ako aj zákona SNR č. 51/1988 Zb. o banskej činnosti, výbušninách a o štátnej banskej správe v znení neskorších predpisov. HBÚ pokračoval v spolupráci s MPSVR SR na zosúlaďovaní predpisov v oblasti vyhradených technických zariadení.
AZZZ SR sa aktívne zúčastňovala legislatívneho procesu, kde sa uplatňovali pripomienky jej členov.
 Úloha H.3
Identifikovať potenciálne problémy pri uplatňovaní právnych predpisov na zaistenie BOZP a navrhnúť opatrenia na zlepšenie ich vykonávania.
Termín: 2009 a priebežne
Zodpovedný: KOZ SR, RÚZ, AZZZ SR
Spolupráca: SŽK, Slovenská asociácia BOZP a OPP
Vyhodnotenie plnenia úlohy – úloha je plnená priebežne:
KOZ SR každoročne a pravidelne hodnotí svoju činnosť pri výkone odborovej kontroly nad BOZP prostredníctvom vlastnej správy, ktorá identifikuje odporúčania a hlavné ciele pre ďalšie obdobie. Správa identifikuje aj určité základné problémy a pre zlepšenie navrhuje úlohy, ktoré vyplývajú z výsledkov a poznatkov kontrolnej činnosti zo všetkých odborových zväzov združených v KOZ SR. Odbory každoročne poskytujú predmetnú správu všetkým sociálnym partnerom a pre informovanie širokej verejnosti ju uverejňujú na svojej webovej stránke. 
AZZZ SR nominovala zástupcov do komisií pri MPSVR SR, ktoré majú za úlohu riešiť koncepčne novelizáciu predpisov BOZP. 
Časť I   Zabezpečenie financovania
Úloha I.1
Zabezpečiť zdroje na realizáciu Koncepcie bezpečnosti a ochrany zdravia pri práci v Slovenskej republike na roky 2008 až 2012 pri príprave štátneho rozpočtu na nasledujúci rok.
T: 2009 a priebežne
Z: ministri a predsedovia ostatných ústredných orgánov štátnej správy
Vyhodnotenie plnenia úlohy – úloha je plnená čiastočne a priebežne:
NIP priebežne komunikuje pri zabezpečovaní finančných prostriedkov potrebných na plnenie jednotlivých úloh koncepcie BOZP s MPSVR SR. Finančné prostriedky na plnenie úloh koncepcie BOZP zabezpečoval NIP aj z prostriedkov EA pre BOZP a snaží sa o získanie finančných prostriedkov z ESF v rámci národného projektu. 
	Na realizáciu koncepcie BOZP nebol navýšený rozpočet pre kapitolu zdravotníctva a z toho dôvodu MZ SR zabezpečovalo realizáciu úloh, ktoré mu vyplývajú z koncepcie BOZP, z finančných prostriedkov štátneho rozpočtu pridelených MZ SR na rok 2011.	
V roku 2011 nebolo financovanie zo strany MH SR zabezpečené osobitne pridelenými finančnými prostriedkami nad stanovený rozpočet HBÚ.
Orgán dozoru ZVJS zahrnul požiadavky na BOZP a ochranu pred požiarmi v roku 2011 do Koncepcie väzenstva Slovenskej republiky na roky 2011 až 2012 predovšetkým v kapitole 3.1 v bodoch 4. a 9. v úlohách v oblasti logistiky a ekonomiky, a to konkrétne:
- pridelenie dostatočného objemu finančných prostriedkov na vykonávanie opráv a bežnej údržby požadovanej zákonom o správne majetku štátu,
- zohľadnenie prideleného objemu finančných prostriedkov v rozpočte ZVJS na odstránenie havarijných stavov v oblasti správy nehnuteľného majetku v správe ZVJS,
- zabezpečenie pracovnej zdravotnej služby s pôsobnosťou v rámci ZVJS. 
Rozsah predpokladaných finančných prostriedkov v procese obranného plánovania a rozpočtovej kapitoly MO SR na roky 2008 až 2015 pokrýva celú oblasť BOZP vrátane preventívnej bezpečnostnej technickej služby, vzdelávacích aktivít, vybavenia rezortu obrany prostriedkami poskytovania prvej pomoci, propagácie a v rámci ochrannej pracovnej zdravotnej služby na zabezpečenie zdravotnej starostlivosti o civilných zamestnancov a profesionálnych vojakov v rezorte obrany.
	V roku 2011 financovanie BOZP z rozpočtových zdrojov MŠVVŠ SR nebolo riešené.
D.	Vyhodnotenie plnenia opatrení na zníženie počtu                     pracovných  úrazov  podľa  prílohy  č. 2
Ministerstvo vnútra SR
Bol vypracovaný organizačný návrh na doplnenie nariadenia MV SR o organizačnom poriadku týkajúci sa vykonávania inšpekcie práce vrátane návrhu na zvýšenie počtu štátnych zamestnancov.
Ministerstvo spravodlivosti SR
V rezorte MS SR sa zabezpečujú úlohy z plnenia opatrení na znižovanie počtu pracovných úrazov v podmienkach ZVJS. Aktivity ústavov na výkon väzby, ústavov na výkon trestu odňatia slobody, ústavu na výkon trestu odňatia slobody pre mladistvých a nemocnice pre obvinených a odsúdených pri plnení koncepcie BOZP v rámci MS SR koordinuje orgán dozoru ZVJS.
Zabezpečovanie a plnenie potrieb v oblasti BOZP a ochrane pred požiarmi v podmienkach MS SR je priamo závislé od pridelených finančných prostriedkov štátneho rozpočtu. Z dôvodu nedostatku finančných prostriedkov boli v roku 2011 s ohľadom na finančné možnosti kapitoly MS SR zabezpečené len tie najnevyhnutnejšie výdavky na úradné skúšky, odborné prehliadky a odborné skúšky vyhradených technických zariadení a výdavky na odstránenie akútnych nedostatkov, opráv a bežnej údržby z hľadiska správy majetku štátu. 
	Úlohy MS SR boli zamerané hlavne na:
- preventívne opatrenia zamerané na predchádzanie pracovným úrazom a nebezpečným udalostiam,
- poskytovanie poradenstva pre príslušníkov ZVJS, zamestnancov ZVJS, obvinených a odsúdených, ktoré zabezpečuje bezpečnostnotechnická služba zriadená v jednotlivých ústavoch a orgánom dozoru ZVJS nad BOZP pri výkone štátnej služby a pri práci a pre ochranu pred požiarmi,
- oboznamovanie a školenie zamestnancov v oblasti BOZP a ochrany pred požiarmi, 
- spoluprácu s MPSVR SR, NIP, MO SR, RÚVZ, Hasičským a záchranným zborom, Technickou inšpekciou, Odborovým zväzom ZVJS a samosprávou odsúdených v ústavoch,
- pripomienkovanie právnych predpisov v oblasti BOZP a vypracovanie interných predpisov.
Ministerstvo dopravy, výstavby a regionálneho rozvoja SR 
V záujme prevencie nehôd, pracovných úrazov, chorôb z povolania alebo poškodenia zdravia sa v rezorte dopravy, výstavby a regionálneho rozvoja zabezpečuje hodnotenie rizík s následným harmonogramom na postupné odstraňovanie zistených nedostatkov. Na základe hodnotenia rizík sa vytvárajú pracovné podmienky s cieľom eliminácie rizík a vytvorenia potrebných technických, organizačných, finančných a personálnych predpokladov na bezpečné pracovné prostredie. Dôraz sa kladie aj na dôsledné dodržiavanie všeobecne záväzných právnych predpisov, interné programy a opatrenia, ktorými sa zlepšujú pracovné podmienky. Úlohy koncepcie BOZP sa plnili aj zabezpečovaním pravidelnej odbornej prípravy a školeniami zamestnancov, znižovaním činností zaradených medzi rizikové práce, aktualizovaním interných predpisov v nadväznosti na vykonané zmeny všeobecne záväzných právnych predpisov a tiež vykonaním kontrol jednotlivých objektov a pracovísk, ktoré realizujú bezpečnostnotechnická služba a pracovná zdravotná služba. 
Štatistický úrad SR
	Na všetkých pracoviskách ŠÚ SR sa uprednostňuje kolektívna bezpečnosť a ochrana zdravia a vzdelávanie všetkých zamestnancov. Kvalifikovaným riadením, zabezpečovaním pravidelnej odbornej prípravy a školeniami zamestnancov zameranými na oblasť BOZP sa priebežne plnia úlohy koncepcie BOZP. Zamestnancom sú poskytované potrebné informácie o používaní správnych a bezpečných postupov pri práci a ochrane ich zdravia.
V roku 2011 bol dôraz kladený na zabezpečenie vhodného vybavenia na ochranu zraku a pohybového aparátu, keďže väčšina zamestnancov pracuje so zobrazovacími jednotkami. ŠÚ SR podľa finančných možností priebežne renovuje a obnovuje pracovné prostredie, a to postupnou obnovou kancelárií a iných priestorov za účelom zvýšenia kultúrnej a hygienickej úrovne pracovného prostredia. Taktiež pravidelnými preventívnymi prehliadkami budov a zariadení z hľadiska BOZP vytvára priaznivé pracovné podmienky s cieľom predchádzať vzniku pracovných úrazov.
Ministerstvo hospodárstva SR (HBÚ) 
V roku 2011 pristúpili HBÚ a OBÚ k realizácií tých úloh a opatrení, ktoré nemali zásadné požiadavky na finančné prostriedky a následne k realizácii úloh a opatrení, ktoré ešte bolo možné realizovať z bežných rozpočtových prostriedkov banských úradov.
Vývoj pracovnej úrazovosti v roku 2011 možno, v absolútnych číslach, ako aj závažnosti ich následkov, v porovnaní s rokom 2010 považovať za priaznivejší. V roku 2011 došlo k jednému smrteľnému pracovnému úrazu. Významne klesol aj počet prípadov ťažkej ujmy na zdraví, a to z 9 prípadov v roku 2010 na 3 v roku 2011. Taktiež poklesla pracovná úrazovosť v absolútnych číslach, keď v roku 2011 bolo zaznamenaných 274 registrovaných pracovných úrazov oproti 294 registrovaných pracovných úrazov v roku 2010, čo predstavuje ďalší pokles o 7 %.
V roku 2011 OBÚ v Prievidzi ukončil vyšetrovanie príčiny mimoriadnej udalosti, ktorá sa stala dňa 10. augusta 2009, a následkom ktorej došlo k úmrtiu 20 baníkov v podzemí organizácie Hornonitrianske bane Prievidza, a. s., – ťažobný úsek Handlová – Východná šachta a vyhotovil o tom odborný posudok. 
Na základe štatistických údajov o pracovnej úrazovosti v organizáciách podliehajúcich hlavnému dozoru je možné konštatovať, že plnenie úloh a opatrení z koncepcie BOZP prinieslo výsledky v poklese pracovnej úrazovosti.
Ministerstvo školstva, vedy, výskumu a športu SR 
Nadobudnutím účinnosti zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov boli prijaté rozličné opatrenia za účelom zvýšenia bezpečnosti zamestnancov reedukačných centier a predchádzaniu fyzických útokov klientov týchto zariadení na zamestnancov.
	MŠVVŠ SR podporilo v roku 2011 prostredníctvom inštitucionálnej finančnej dotácie výskum v oblasti vedy a techniky orientovaný na problematiku BOZP v projektoch VEGA a zároveň podporilo v záujme ďalšieho rozvoja starostlivosti o BOZP niekoľko projektov KEGA.          
Ministerstvo pôdohospodárstva a rozvoja vidieka SR 
MPRV SR pri plnení koncepcie BOZP vychádzalo z vypracovanej dokumentácie na úseku BOZP, ktorá zahŕňa bezpečný výkon práce a bezpečné pracovné prostredie. Predmetná dokumentácia je zamestnancom prístupná na intranete. Vstupné školenia, opakované školenia zamestnancov, odborné prehliadky a kontroly vyhradených technických zariadení sú vykonávané v zmysle vykonávajúcich predpisov na úseku BOZP. Z dôvodu znižovania možností poškodenia zdravia pri práci sa v priestoroch a objektoch MPRV SR vykonávajú v pravidelných intervaloch kontroly priestorov za účelom dodržiavania vykonávajúcich predpisov na úseku BOZP.
	V hodnotenom období neboli evidované registrované pracovné úrazy.
Ministerstvo zdravotníctva SR
	MZ SR sa prostredníctvom ÚVZ SR a RÚVZ aktívne zapojilo do kampane „Zdravé pracoviská pre roky 2010 – 2011“, ktorú začala EA pre BOZP v roku 2010 s cieľom zvýšiť informovanosť o význame údržby na európskych pracoviskách a o rizikách, ak sa nevykonávajú správne.
V rámci projektu boli realizované analýzy rizík práce a pracovného prostredia spolu s objektivizáciou expozície faktorom práce a pracovného prostredia a hodnotila sa úroveň a účinnosť opatrení na predchádzanie vzniku ochorení podmienených prácou, sledoval a hodnotil sa zdravotný stav zamestnancov pomocou objektívnych vyšetrení rizikových faktorov životného štýlu a pomocou dotazníkov. Výsledkom týchto aktivít boli návrhy a realizácia intervenčných aktivít zameraných na zlepšenie pracovného prostredia a zdravotného stavu zamestnancov, ochranu a podporu zdravia zamestnancov a stratégiu boja proti fajčeniu. 
E.	Vyhodnotenie plnenia ďalších opatrení a úloh na zníženie počtu pracovných úrazov podľa prílohy č. 3 a 4
Ministerstvo obrany SR
Rezortná inšpekcia práce upriamuje pozornosť na dodržiavanie všeobecne záväzných právnych predpisov a technických noriem, dodržiavanie všeobecných zásad prevencie, zisťovanie stavu pracovných podmienok a pracovného prostredia, bezpečného stavu technických zariadení a ich uvádzania do prevádzky, vrátane prevádzkovania, výkonu odborných prehliadok a skúšok, ako aj odbornú spôsobilosť personálnej obsluhy vyhradených technických zariadení.
Prostriedkom vzdelávania a odbornej výchovy zamestnancov sú vzdelávacie aktivity zamerané na bezpečnú prácu, ochranu zdravia pri práci a prevenciu rizík. Významné postavenie majú kurzy a odborné prípravy v akreditovaných a certifikovaných vzdelávacích inštitútoch a celorezortné aktualizačné semináre pre zamestnancov rezortu pôsobiacich v oblasti BOZP, vzdelávanie zástupcov zamestnancov pre bezpečnosť, vedúcich zamestnancov, vstupné oboznamovanie a pravidelne opakované oboznamovania všetkých zamestnancov rezortu obrany.
MO SR rozvíja spoluprácu so sociálnymi partnermi odborových zväzov rezortu obrany, štátneho odborného dozoru českého rezortu obrany, koordinačným výborom pre BOZP NIP, SA pre BOZP a OPP a vzdelávacími inštitúciami pôsobiacimi v oblasti bezpečnosti práce.
Ministerstvo školstva, vedy, výskumu a športu SR 
V podmienkach MŠVVŠ SR sa v roku 2011 uplatňovala koncepcia BOZP prostredníctvom „Politiky BOZP“, ktorá riešila: 
- výchovu a vzdelávanie všetkých zamestnancov, zástupcov zamestnancov pre bezpečnosť a zamestnancov dodávateľských organizácií,
- zabezpečovanie pracovnej zdravotnej služby, spoluprácu vedúcich zamestnancov so zástupcami zamestnancov pre bezpečnosť a bezpečnostnými technikmi, 
- vykonávanie pravidelných previerok stavu BOZP na všetkých pracoviskách.
Na zaisťovanie BOZP majú MŠVVŠ SR a školy spracované interné predpisy a opatrenia, pričom oblasť BOZP je zapracovaná do učebných plánov a učebných osnov. Z dôvodu zaistenia BOZP boli zakúpené kvalitné zobrazovacie jednotky, vhodné stoličky, pracovné stoly a iná potrebná technika. Vstupné školenia, inštruktáž na pracoviskách a overenie vedomostí z oblasti BOZP sa vykonávajú podľa spracovaného projektu vzdelávania z oblasti BOZP.
Konfederácia odborových zväzov SR
V roku 2011 odbory vydali viacero metodických príručiek s rôznou problematikou. Na webovej stránke uverejnili okrem iného aj materiál, ktorý spracovali k problematike „mobbingu“. Propagácia jednotlivých tém a kampaní vyhlásených európskymi inštitúciami bola realizovaná aj prostredníctvom tlače, rozhlasu, webovej stránky KOZ SR, dňami otvorených dverí, ako aj na rôznych seminároch a školeniach BOZP, ktoré organizovala KOZ SR.
Európska odborová konfederácia so sídlom v Bruseli prostredníctvom svojho Inštitútu výskumu a vzdelávania BOZP v spolupráci s KOZ SR uskutočnila v Bratislave v dňoch 16. -17. septembra 2011 v poradí už ôsmy ročník „Strategického seminára BOZP“.
Úrad pre normalizáciu, metrológiu a skúšobníctvo Slovenskej republiky
ÚNMS SR pravidelne oboznamuje zamestnancov v oblasti BOZP s cieľom dostať do povedomia zamestnancov problematiku BOZP, znižovať riziká a ostatné vplyvy na vznik pracovných úrazov a iných poškodení zdravia z práce.
Za účelom predchádzať poškodeniu technických zariadení a súčasne aj poškodeniu zdravia zamestnancov zabezpečuje ÚNMS SR pravidelné odborné prehliadky a odborné skúšky vyhradených technických zariadení. Okrem toho zabezpečuje výbavu kancelárii novými zariadeniami, ktoré sú v súlade s ergonomickými predpismi.
Asociácia zamestnávateľských zväzov a združení Slovenskej republiky
AZZZ SR sa aktívne zúčastňovala na práci Koordinačnej rady výskumu bezpečnosti a ochrany zdravia pri IVPR.
Republiková únia zamestnávateľov
RÚZ prostredníctvom svojich zástupcov priebežne informuje členov RÚZ o aktivitách napomáhajúcich k naplňovaniu jej cieľov. RÚZ sa podieľa na plnení úloh vyplývajúcich z koncepcie BOZP predovšetkým prostredníctvom svojich členov. Zamestnávatelia združení v RÚZ realizovali v uplynulom roku všetky opatrenia potrebné na vytváranie kvalitných pracovných podmienok a neustále znižovanie úrazovosti na pracoviskách.
Úrad pre verejné obstarávanie
Úrad pre verejné obstarávanie kladie dôraz na vykonávanie prevencie, kvalitu pracovného prostredia a vhodné pracovné podmienky. V tejto súvislosti monitoruje a riadi kvalitu pracovných podmienok, stavu BOZP vrátane bezpečnosti technických zariadení, pracovného prostredia a pracovných postupov. Zamestnanci sú informovaní o interných predpisoch, právach a povinnostiach týkajúcich sa BOZP. V sledovanom období nebol evidovaný pracovný úraz zamestnanca.
F.	ZÁVER
Koncepcia BOZP, ako štátna stratégia obsahujúca základné ciele, zámery a stratégiu v oblasti protiúrazovej prevencie, zlepšovania pracovných podmienok a pracovného prostredia, prezentuje filozofiu kultúry práce a ochrany zamestnancov, záväzky zamestnávateľov a zamestnancov v oblasti zlepšovania BOZP.
	V súlade s bodom B.3. uznesenia vlády Slovenskej republiky č. 114 z 20. februára 2008 sú príslušné ministerstvá a ostatné ústredné orgány štátnej správy zodpovedné za plnenie priorít koncepcie BOZP vrátane opatrení a úloh uvedených v jej prílohách č. 1 až 4.
	Na základe vyhodnotenia úloh, ktoré zaslali príslušné ministerstvá, ostatné ústredné orgány štátnej správy  a ďalšie inštitúcie možno konštatovať, že v Slovenskej republike nastal pozitívny posun v chápaní BOZP, čo následne viedlo aj k určitému zefektívneniu systému riadenia BOZP, ktorým sa zavádza systematický prístup k plneniu povinností zo strany zamestnávateľov aj zamestnancov, zabezpečuje profesionalita hodnotenia príčin udalostí, kvalifikovanosť nápravných opatrení, a tým eliminácia pracovných úrazov a iných poškodení zdravia z práce. 
Napriek nepriaznivým skutočnostiam, najmä nedostatku finančných a personálnych zdrojov, realizovali v roku 2011 príslušné ministerstvá, ostatné ústredné orgány štátnej správy a ďalšie inštitúcie plánované úlohy a opatrenia koncepcie BOZP, ktorých základným cieľom je zníženie pracovnej úrazovosti. 
Aktivitami zamestnávateľov, ale aj všetkých zainteresovaných subjektov sa dosiahlo v roku 2011 zníženie počtu pracovných úrazov v porovnaní s rokom 2010 o 360 pracovných úrazov. Z uvedených skutočností vyplýva, že základný cieľ koncepcie BOZP, ktorým je v období rokov 2008 až 2012 postupné zníženie počtu pracovných úrazov v Slovenskej republike pripadajúcich na 100 zamestnancov o 25 % oproti ich stavu v roku 2006, bol v roku 2011 splnený. 

Zoznam použitých skratiek

AZZZ SR	Asociácia zamestnávateľských zväzov a združení Slovenskej republiky
BOZP	bezpečnosť a ochrana zdravia pri práci
EA pre BOZP	Európska agentúra pre bezpečnosť a ochranu zdravia pri práci
ESF	európsky sociálny fond
HBÚ	Hlavný banský úrad
IVPR	Inštitút pre výskum práce a rodiny
koncepcia BOZP	Koncepcia bezpečnosti a ochrany zdravia pri práci v Slovenskej republike na roky 2008 až 2012
KOZ SR	Konfederácia odborových zväzov Slovenskej republiky
MDVRR SR	Ministerstvo dopravy, výstavby a regionálneho rozvoja Slovenskej republiky
MF SR	Ministerstvo financií Slovenskej republiky
MH SR	Ministerstvo hospodárstva Slovenskej republiky
MO SR	Ministerstvo obrany Slovenskej republiky
MPRV SR	Ministerstvo pôdohospodárstva a rozvoja vidieka Slovenskej republiky
MPSVR SR	Ministerstvo práce, sociálnych vecí a rodiny Slovenskej republiky
MS SR	Ministerstvo spravodlivosti Slovenskej republiky
MŠVVŠ SR	Ministerstvo školstva, vedy, výskumu a športu Slovenskej republiky
MV SR	Ministerstvo vnútra Slovenskej republiky
MZ SR	Ministerstvo zdravotníctva Slovenskej republiky
MZV SR	Ministerstvo zahraničných vecí Slovenskej republiky
národný projekt	Národný projekt „Zlepšovanie bezpečnosti a ochrany práce skvalitnením poradenstva a poskytovania informácií inšpekciou práce“
NIP	Národný inšpektorát práce
OBÚ	obvodný banský úrad
RÚVZ 	regionálny úrad verejného zdravotníctva
RÚZ	Republiková únia zamestnávateľov
SA BOZP a OPP	Slovenská asociácia bezpečnosti a ochrany zdravia pri práci a ochrany pred požiarmi
SŽK	Slovenská živnostenská komora
ŠÚ SR	Štatistický úrad Slovenskej republiky
ŠZD	štátny zdravotný dozor
TUKE	Technická univerzita Košice
ÚNMS SR	Úrad pre normalizáciu, metrológiu a skúšobníctvo Slovenskej republiky
ÚVZ SR	Úrad verejného zdravotníctva Slovenskej republiky
WHO	Svetová zdravotnícka organizácia
ZVJS	Zbor väzenskej a justičnej stráže